ખરેખર તો જયપુર લિટ. ફેસ્ટિવલમાં પુછાયેલો અનામત વિશેનો પ્રશ્ન મનમોહન વૈદ્ય માટે અગાઉની આવી ભૂલ સુધારી લેવાની તક હતી. એ તક ઝડપી લેતાં આવડી નહીં. રાજકીય પક્ષો સંઘના અધિકારીઓનાં વિધાનોને વિવાદનો વિષય બનાવી રાજકીય લાભ મેળવવાના પ્રયાસ કરશે જ. ચૂંટણી એ જંગ છે અને તેમાં આવાં બધાં જ સાધનો ઉપયોગમાં લેવાય. પ્રચાર અને અપપ્રચાર બધું જ યુદ્ધમાં યોગ્ય જ ગણાય છે. મહાભારતના યુદ્ધમાં ‘નરો વા કુંજરો વા’ પણ આવો જ અપપ્રચાર હતો પણ તેનો લાભ લેવાયો જ હતો. સંઘના અધિકારીઓનાં વિધાનોથી ભાજપને નુકસાન થાય એવા સંજોગોમાં સંઘને ભાજપ સાથે કશી લેવાદેવા નથી એવું કહ્યે ચાલે તેમ નથી. એ ભૂલનો માત્ર પાંગળો બચાવ છે. ચૂંટણી જેવા લોકતંત્રના આધુનિક યુદ્ધમાં સંઘ પણ ભાજપની સેનાનું અંગ હોય છે. એટલે ભાજપને થતા રાજકીય નુકસાન બાબતે સંઘ સંવેદનહીન બની શકે નહીં. આવી બાબતમાં સંઘને કશું કહેવાનું ભાજપનું ગજું નથી. ઉત્તરપ્રદેશની ચૂંટણીમાં ભાજપને થનાર સંભવિત નુકસાનને ખાળવાની વ્યૂહરચના ભાજપે જ તૈયાર કરવી પડશે.